ปตท.รับขายหุ้นกู้สกุลสหรัฐไม่ทันในปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ปตท. สนใจขายหุ้นกู้เงินสหรัฐแต่ไม่ทันปีนี้ ขอสำรวจกำลังเงินมะกันในมือนักลงทุนส่วน ปตท.สผ. ออกปีนี้
ผู้บริหารบริษัท ปตท. (PTT) เปิดเผยว่า ทาง ปตท. มีความสนใจและอยู่ระหว่างการศึกษาในรายละเอียดการออกหุ้นกู้เสนอขายในสกุลเหรียญสหรัฐในประเทศไทย แต่จะต้องพิจารณาถึงกลุ่มผู้ลงทุนว่ามีสกุลเหรียญสหรัฐอยู่ในมือมากเพียงพอหรือไม่อย่างไร 
“เงินตราต่างประเทศย่อมมาจากข้างนอก ไม่ใช่ผู้ลงทุนทุกคนจะมีเงินเหรียญสหรัฐอยู่ในมือ และทางบริษัท ปตท.สำรวจและผลิตปิโตรเลียม (PTTEP) ก็เตรียมที่จะออกและเสนอขาย ช่วงนี้ทาง ปตท.จึงอยู่ระหว่างการตรวจสอบข้อมูล คงไม่สามารถออกเสนอขายหุ้นกู้สกุลเหรียญสหรัฐได้ทันในปีนี้” แหล่งข่าวเปิดเผย 
ผู้บริหารรายเดิม กล่าวต่อว่า ปีนี้แผนการออกหุ้นกู้ของ ปตท. มีอยู่อย่างชัดเจนและยังคงเป็นไปตามแผนเดิม คือ เสนอขายอีก 2 หมื่นล้านบาทในช่วงปลายปี 
สำหรับกรณีจีนผ่อนคลายการดูแลค่าเงินและทำให้เงินหยวนแข็งค่า ส่งผลให้เงินบาทแข็งค่าตามไปด้วย ซึ่งโดยปกติแล้วหากค่าเงินบาทอ่อนจะส่งผลบวกต่อรายได้ของ ปตท. เนื่องจากการขายสินค้าจะรับเป็นเงินสกุลเหรียญสหรัฐ 
อย่างไรก็ตาม แม้ว่าค่าเงินบาทจะแข็งค่าขึ้นแต่ไม่ได้กระทบต่อรายได้ของบริษัท เนื่องจากมีเงินกู้เป็นสกุลเหรียญสหรัฐอยู่ ดังนั้นจึงเป็นการป้องกันความเสี่ยงโดยอัตโนมัติ 
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ PTTEP กล่าวว่า ในปีนี้บริษัทมีแผนออกหุ้นกู้สกุลเหรียญสหรัฐ เสนอขายนักลงทุนต่างประเทศและนักลงทุนสถาบัน เพื่อนำไปใช้ขยายการลงทุนในต่างประเทศ ส่วนหุ้นกู้สกุลบาทน่าจะเสนอขายในเดือน พ.ค.นี้ 
นอกจากนี้ ปตท.สผ. ปรับลงทุนเชิงรุกมากขึ้นในช่วง 5 ปี (25532557) เดินหน้าขยายแหล่งผลิตปิโตรเลียมที่มีทั้งก๊าซและน้ำมันเพิ่ม ด้วยการเข้าซื้อกิจการแหล่งใหม่และขยายพื้นที่สัมปทานแหล่งเดิมเพื่อขยายพอร์ตสินทรัพย์ที่ปัจจุบันมี 42 โครงการใน 13 ประเทศ รวมมูลค่าโครงการกว่า 2 แสนล้านบาท รวมทั้งทบทวนปรับพอร์ตอยู่สม่ำเสมอเพื่อเสริมความแข็งแรง 
“ใน 5 ปีเรามีการซื้อกิจการต่อยอด พอร์ตลงทุน โดยเฉพาะในต่างประเทศ ซึ่งจะเน้นกิจการที่ใกล้เปิดดำเนินการหรือดำเนินการอยู่แล้ว เรามองมากกว่า 13 ประเทศที่มีอยู่” นายอนนต์ กล่าว